

**GRAD SVETI IVAN ZELINA – PRIJATELJ DJECE**

Grad Sveti Ivan Zelina je još 2016. godine bio partner u projektu „Organizacije koje brinu“ čiji su ciljevi bili usmjereni na dva načela dobrog upravljanja – **transparentnost i participaciju**. Već tada je provedeno istraživanje koje je uključivalo organizirano prikupljanje prijedloga građana (odraslih i djece) za poboljšanje kvalitete života djece. Na temelju tog istraživanja izrađena je prva Strategija za prava djeteta koja je bila ishodište za izradu novog aktualnog strateškog dokumenta.

*Strateški plan za ostvarivanje prava i potreba djece na području Grada Svetog Ivana Zeline za razdoblje od 2024. do 2026. godine* definira tri prioritetna strateška cilja: izgradnju novog dječjeg vrtića, sudjelovanje Dječjeg gradskog vijeća u pitanjima vezanim za ostvarivanje prava djece u gradu te praćenje potreba djece i djelovanje u skladu s njima. Svi strateški ciljevi ostvaruju se planiranom dinamikom.

U tijeku je izgradnja vrtića maksimalnog kapaciteta (za oko 200 djece) te se očekuje završetak radova u drugoj polovici 2025. godine. S postojeća dva vrtića, u Svetom Ivanu Zelini tada će biti osigurano mjesto u vrtiću za svako dijete predškolske dobi.

Grad Sveti Ivan Zelina je prema podacima MUP-a jedan od najsigurnijih gradova u Zagrebačkoj županiji.

Godišnji broj novorođenčadi je u blagom porastu (kao i broj doseljenih mladih obitelji). Patronažne sestre obilaze majke trudnice, a potom i novorođenčad te promoviraju dojenje i održavaju grupe za potporu dojenju. Procijepljenost je odlična i prati se u suradnji s dječjim vrtićima. Za preventivne aktivnosti očuvanja zdravlja školske djece i adolescenata u Domu zdravlja Sv. Ivan Zelina, brine liječnica, specijalista školske medicine koja surađuje s psihologom i dječjim psihijatrom.

Prošle godine je otvoren Multifunkcionalni centar za prevenciju s knjižnicom koji je financiran sredstvima iz Europskih strukturnih i investicijskih fondova, a izgrađen je sa svrhom pružanja socijalnih usluga na području Grada Svetog Ivana Zeline i Općine Bedenica. Prema riječima gradonačelnika, riječ je o „mjestu gdje djeca i mladi mogu promišljati svoju budućnost“.

Međusektorska suradnja očituje se kroz brojne zajedničke programe poput preventivnih programa, škole za roditelje, volonterskih programa, besplatnih sportskih aktivnosti tijekom praznika, programa Inkluzivne kulture i sl.

Posebno mjesto u zajednici pripada Udruzi Srce koju su prije 20 godina osnovali roditelji djece s teškoćama. U udruzi radi 40 zaposlenika u nekoliko odjela. U sastavu Udruge je i Centar za razvoj inkluzivnih praksi u kojem rade stručnjaci – psiholog, logoped, radni terapeut, i rehabilitator, a bave se i zaštitom mentalnog zdravlja, prevencijom ovisnosti i vršnjačkog nasilja. Surađuju s dječjim vrtićima i školama – s njima zajedno izrađuju kurikulum radionica i predavanja za svaku školsku godinu. U sklopu udruge je i Lokalni volonterski centar koji povezuje volontere iz zajednice s organizacijama i koji ima preko 100 volontera. Udruga Srce koja je izuzetno dobro organizirana, stručno kapacitirana, s dobrim vodstvom i izrazito vidljiva u zajednici.

Važno mjesto u području slobodnog vremena djece i promociji dječje participacije zauzima Društvo Naša djeca koje djeluje u posebnom prostoru osnovne škole (planirano je preseljenje nakon adaptacije prostora Muzeja koji se obnavlja i u kojem je predviđeno mjesto za rad udruga pa tako i DND-a). U DND-u djeluje Dječje gradsko vijeće koje okuplja 30 članova. Sastaju se svake subote, raspravljaju o važnim temama iz života djece, obilježavaju prigodne datume i vrlo su aktivni u zajednici. Gradonačelnik je prisutan na svakoj sjednici i odgovara na potrebe djece u skladu s objektivnim mogućnostima. Prijedlozi djece se ozbiljno razmatraju i uzimaju u obzir.

Zbog svega navedenog, zbog strateškog promišljanja i ostvarivanja postavljenih ciljeva i zadaća, zbog uspješne međusektorske suradnje, zbog ostvarivanja dječjih prava u zajednici u različitim područjima njihova života i odrastanja, zbog uvažavanja mišljenja djece – **Grad Sveti Ivan Zelina zaslužuje dobiti status – grada prijatelja djece.**

*ČLANICE OCJENJIVAČKOG TIMA:*

*Arijana Mataga Tintor*

*Marija Hegeduš - Jungvirth*

*Sanda Puljiz Vidović*

U Zagrebu, 5. prosinca 2024. godine